**Ministru kabineta noteikumu projekta**

**”Tiesmedicīniskās ekspertīzes veikšanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts ”Tiesmedicīniskās ekspertīzes veikšanas kārtība” (turpmāk - Projekts) izstrādāts ar mērķi novērst konstatētās nepilnības pašreiz spēkā esošajā normatīvā regulējumā, kurā ietvertas aktualitāti zaudējušas normas, kā arī normas, kas dublē augstāka juridiska spēka normatīvajos aktos ietverto regulējumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 72.pants  Ministru kabineta 2016.gada 13.septembra sēdes protokollēmuma “Noteikumu projekts “Tiesu ekspertīžu organizēšanas kārtība”” (prot.Nr.45, 16.§) 2.punktā dotā uzdevuma izpilde.  Saskaņā ar Ministra kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu, grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma, līdz ar to Veselības ministrija ir izstrādājusi jaunus Ministru kabineta noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot Ministru kabineta 2001.gada 6.februāra noteikumos Nr.51 “Tiesmedicīniskās ekspertīzes veikšanas kārtība” (turpmāk – Noteikumi Nr.51) ietverto regulējumu par kārtību, kādā tiek veikta tiesmedicīniskā ekspertīze, tika konstatētas aktualitāti zaudējušas normas, kā arī normas, kas dublē Tiesu ekspertu likumā, Kriminālprocesa likumā, Administratīvā procesa likumā un Civilprocesa likumā ietverto normatīvo regulējumu.  Ar mērķi novērst Noteikumos Nr.51 konstatētās nepilnības un pretrunas ar citiem tiesu ekspertīzi reglamentējošiem normatīvajiem aktiem, ir izstrādāts Projekts.  Ņemot vērā to, ka augstāka juridiska spēka normatīvajos aktos (Tiesu ekspertu likumā, Civilprocesa likumā, Administratīvā procesa likumā un Kriminālprocesa likumā) ietvertas normas, kas vispārīgi skaidro to, kas ir ekspertīze, kādi ir ekspertīžu veidi un kādos gadījumos ekspertīze veicama, Projektā ietverts speciālais regulējums attiecībā uz tiesmedicīnisko ekspertīžu veikšanu. Piemēram, nosakot, ka tiesmedicīnisko ekspertīzi veic viens vai vairāki tiesu medicīnas eksperti (tiesu medicīnas eksperta specialitātē sertificēts ārsts, kurš ir reģistrēts ārstniecības personu un ārstniecības atbalsta personu reģistrā, kuram ir Latvijas Ārstu biedrības izsniegts tiesu medicīnas eksperta sertifikāts un Tiesu ekspertu padomes izsniegts tiesu eksperta sertifikāts).  Tā kā tiesu eksperta kompetences, tiesības, pienākumi un darbības ierobežojumi noteikti gan Tiesu ekspertu likumā, gan citos normatīvajos aktos (Krimināllikumā, Kriminālprocesa likumā, Latvijas Administratīvo pārkāpumu kodeksā, Administratīvā procesa likumā, Civilprocesa likumā), kā arī Tiesu ekspertu likumā noteiktas konkrētas prasības tiesu eksperta sertifikāta saņemšanai (t.sk. attiecībā uz tiesu medicīnas eksperta sertifikāta saņemšanu), Projektā nav iekļautas normas, kas dublē citos normatīvajos aktos ietverto regulējumu.  Noteikumi Nr.51 paredz, ka viens no tiesmedicīniskās ekspertīzes objektiem ir pēkšņā nāvē mirusi persona. Taču ņemot vērā to, ka tiesmedicīniskā ekspertīze veicama gadījumos, kad ir izteiktas aizdomas vai skaidri zināms par vardarbīgu personas nāvi, bet pēkšņa nāve var nebūt saistīta ar noziedzīgu nodarījumu (gadījumos, kad mirušajam nav redzamas vardarbīgas nāves pazīmes, veicama patologanatomiskā izmeklēšana), Projekts skaidri nosaka, ka par ekspertīzes objektu var būt miris cilvēks, ja ir aizdomas par vardarbīgu nāvi.  Projekts paredz, ka dzīvu personu tiesmedicīnisko ekspertīzi var veikt tiesu ekspertīžu iestādē vai ārstniecības iestādē, vai citā ekspertīzes noteicēja norādītā personas atrašanās vietā (piemēram, sociālās aprūpes iestādē, brīvības atņemšanas iestādē). Savukārt miruša cilvēka ekspertīzi var veikt tikai tiesu ekspertīžu iestādē, kas atbilst normatīvajos aktos noteiktajām obligātajām prasībām ārstniecības iestādēm un kas reģistrēta Ārstniecības iestāžu reģistrā.  Projektā noteiktas prasības, kuru izpildi jānodrošina ekspertīzes noteicējam, lai tiesmedicīniskās ekspertīzes veikšana būtu iespējama.  Praksē tikušas konstatētas situācijas, ka veicot ekspertīzes, tiek iegūta blakus atradne, kas var liecināt par iespējamu ģenētisku īpatnību,kuru būtu nepieciešams klīniski padziļināti izmeklēt tālākai savlaicīgas ārstniecības noteikšanai personai. Piemēram, gadījumā, kad bērnam tiek atklātas specifiskas anomālijas, visbiežāk fenotipa (ārējā izskata vai fizioloģiskā parametra) neatbilstība genotipam (ģenētiskajam dzimumam vai citai ģenētiski noteiktai pazīmei), ko bērna likumiskie pārstāvji var nezināt, savlaicīga informācijas apmaiņa un ārstēšana var novērst riskus veselības vai dzīvības apdraudējumam nākotnē. Informācijas sniegšana attiecināma uz dzīvām personām, kas ir nepārprotami identificētas. Līdz ar to Projektā ietverta norma, kas paredz eksperta tiesības, kas izriet no ārstniecības personas pienākuma, tiesmedicīniskajā ekspertīzē iegūto informāciju, kas būtiski skar ekspertīzei pakļautās personas veselības intereses (piemēram, var ietekmēt laikus nediagnosticētas retas ģenētiskas saslimšanas tālāko gaitu un iznākumu), sniegt šai personai vai tās likumiskajam pārstāvim atbilstoši Pacientu tiesību likumā noteiktajam. Iegūtā informācija neskar jomu, kas saistīta ar ekspertīzē risināmiem jautājumiem, un nav attiecināma uz Tiesu eksperta likuma 16.panta 1.daļas 10.punktā definēto citu informāciju, ja tāda paredzēta likumā, saskaņā ar kuru veikta ekspertīze. Valsts tiesu medicīnas ekspertīzes centrs ir ārstniecības iestāde, bet tiesu medicīnas eksperti ārstniecības personas, kuru darbību reglamentē ne vien Tiesu ekspertu likums, bet arī Ārstniecības likums, kura 37.panta pirmās daļas 3.punktā noteikts, ka ārsts pēta slimības izcelsmi un profilakses iespējas, bet 38.pantā noteikts, ka savā profesionālajā darbībā ārsts ir brīvs. Katram ārstam ir tiesības dot atzinumu par pacienta veselības stāvokli un ārstēšanu. Savukārt ekspertējamā persona vienlaikus var būt arī pacients, kuram saskaņā ar Pacientu tiesību likuma 4.pantu ir tiesības uz informācijas saņemšanu un, atbilstoši 5.pantam, tiesības uz ārstniecību. Savukārt, atbilstoši 10.pantam par pacienta datu aizsardzību, ārstniecības persona nav tiesīga sensitīvu informāciju un citus pacienta datus sniegt trešajai personai (procesa virzītājam) bez pacienta piekrišanas, kas būtu viņa tiesību pārkāpums. Tiesu medicīnas ekspertam kā ārstniecības personai ir saistoši visi veselības aprūpes jomu regulējošie normatīvie akti, tajā skaitā, normatīvie akti attiecībā uz medicīniskās dokumentācijas noformēšanu un uzglabāšanu.  Projektā noteikts ekspertīzes veikšanas termiņš un tā pagarināšanas nosacījumi, kā arī noteiktas veicamās darbības pēc ekspertīzes veikšanas.  Šobrīd spēkā esošie Noteikumi Nr.51 regulē tiesu medicīnisko ekspertīžu finansēšanas jautājumus, taču, ņemot vērā Ārstniecības likuma 72.pantā ietverto deleģējumu, Projektā netiek ietvertas normas par tiesu medicīnisko ekspertīžu apmaksas kārtību. Līdz ar to, lai izdarītu nepieciešamos grozījumus Ministru kabineta 2017.gada 16.augusta noteikumos Nr.475 “Valsts tiesu medicīnas ekspertīzes centra maksas pakalpojumu cenrādis” un tādējādi nodrošinātu, ka visi ar ekspertīzes veikšanu saistītie jautājumi ir regulēti normatīvajā regulējumā. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts tiesu medicīnas ekspertīzes centrs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts tiesu medicīnas ekspertīzes centru, tiesu medicīnas ekspertus |
| 2. | Tiesiskā regulējuma ietekme uz tautsaimniecību un administratīvo slogu | Projekts nemaina tiesu medicīnas ekspertu pienākumus un tiesības. Līdz ar to administratīvais slogs šīm personām nemainās. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams sagatavot grozījumus Ministru kabineta 2017.gada 16.augusta noteikumos Nr.475 “Valsts tiesu medicīnas ekspertīzes centra maksas pakalpojumu cenrādis”, lai noteiktu tiesu medicīnisko ekspertīžu finansēšanas jautājumus.  Papildus būtu nepieciešams izvērtēt izmaiņu nepieciešamību normatīvajos aktos, lai noteiktu tiesu eksperta atzinuma un ar to saistīto dokumentu glabāšanas termiņus ekspertīzēs dzimumnoziegumu gadījumos pret mazgadīgām un nepilngadīgām personām, slepkavību un smagu miesas bojājumu ekspertīzēs, lietisko pierādījumu ekspertīzēs slepkavību un smagu miesas bojājumu nodarīšanas gadījumos, sabiedrībai nozīmīgos gadījumos, ekspertīzēs, kuras saistītas ar kriminālprocesu, kas uzsākts par noziegumu pret cilvēci vai mieru, genocīdu un kara nozieguma gadījumos. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Veselības ministrijas tīmekļa vietnē: www.vm.gov.lv sabiedriskai apspriedei. |
| 2. | Sabiedrības līdzdalība projekta izstrādē | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības un plānošanas procesā” 7.2.apakšpunktu sabiedrības pārstāvjiem bija iespēja līdzdarboties, sniedzot viedokli par Projektu tā izstrādes stadijā un piedaloties 2018.gada 8.marta sabiedriskajā apspriedē. |
| 3. | Sabiedrības līdzdalības rezultāti | Pieteikumi dalībai sabiedriskajā apspriedē, kā arī priekšlikumi par Projektu netika saņemti |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tiesu medicīnas ekspertīzes centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes resursu ietvaros. Jaunu institūciju izveide, esošo institūciju likvidācija vai reorganizācija nav nepieciešama.  Projekts neietekmēs institūciju cilvēkresursus. |
| 3. | Cita informācija | Nav |

Veselības ministre Anda Čakša

Vīza: Valsts sekretāra p.i. Daina Mūrmane-Umbraško

Eglīte 67876091

Leonora.Eglite@vm.gov.lv